MINT พุ่งแรงกว่า 5% รับไฮซีซั่นท่องเที่ยว-เก็งกำไร Q4 สูงสุดของปี
MINT พุ่งกว่า 5% รับไฮซีซั่นท่องเที่ยว-เก็งกำไร Q4 สูงสุดของปี โดยณ เวลา 14.54 น.อยู่ที่ 35.75 บาท บวก 1.75 บาท หรือ 5.15% มูลค่าการซื้อขาย 309.44 ล้านบาท 
23 พ.ย. 2558

ผู้สื่อข่าวรายงานว่า ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 14.54 น.อยู่ที่ 35.75 บาท บวก 1.75 บาท หรือ 5.15% มูลค่าการซื้อขาย  309.44 ล้านบาท  โดยเปิดตลาดที่ 33.75 บาท ต่ำสุดที่ 33.75 บาท สูงสุดที่ 35.75  บาท
ด้านบล.เอเซีย พลัส คาดกำไร MINT ในไตรมาส 4/58 สร้างจุดสูงสุดของปี โดยธุรกิจโรงแรมได้อานิสงส์จากช่วง High Season ธุรกิจพัฒนาอสังหาฯ จะบันทึกรายได้ขายในโครงการ Anantara ภูเก็ต ส่วนธุรกิจอาหาร คาดเห็นการฟื้นตัวของยอดขายร้านอาหารเดิม
ทั้งนี้เมื่อเข้าสู่ช่วงไตรมาส 4/58 จะเป็นช่วงฤดูกาล ทั้งเทศกาลเฉลิมฉลองส่งท้ายปีเก่า-ต้อนรับปีใหม่ รวมทั้งฤดูกาลท่องเที่ยว ที่จำนวนนักท่องเที่ยวมีแนวโน้มสูงขึ้นสอดรับกับ High-Season ที่กำลังจะมาถึง สะท้อนได้จากยอดจองตั๋วเที่ยวบินและการจองที่พักโรงแรมของนักท่องเที่ยวต่างชาติเข้าสู่ภาวะปกติ  ใกล้เคียงกับ ก่อนเกิดเหตุระเบิดที่ราชประสงค์เมื่อเดือน ส.ค. ที่ผ่านมา
อย่างไรก็ดี จำนวนนักท่องเที่ยวต่างชาติ 9M58 อยู่ที่ 22.16 ล้านคน มากกว่า 9M57 ที่ 17.33 ล้านคน ฝ่ายวิจัยประเมินในกรณีแย่สุด คือ จำนวนนักท่องเที่ยวไม่เพิ่มขึ้นจากเดือน ก.ย. จำนวนนักท่องเที่ยวรวมทั้งปีก็คาดว่าน่าจะขึ้นถึงระดับ 30 ล้านคนได้ ส่วนแนวโน้มปี 2559 ก็คาดว่าน่าจะทะลุถึง 32-33 ล้านคน ตอกย้ำถึงอุตสาหกรรมท่องเที่ยวยังเป็นตัวจักรสำคัญที่จะช่วยหนุนเศรษฐกิจไทยในช่วงปลายปี-ต้นปีหน้า และเป็นปัจจัยบวกต่อหุ้นในกลุ่มท่องเที่ยว-โรงแรม ให้ผลประกอบการเข้าสู่ช่วง peak ส่งผลให้ราคาหุ้นในกลุ่มฯ วิ่งขึ้นแรง
 